
Növénytermesztési melléktermékek felhasználása a talajállapot javítására, a tápanyagtartalom fokozására

Kutatásom célja a növénytermesztési melléktermékek erős talajjavító hatásának bebizonyítása saját gazdaságban végzett kísérleten keresztül, vizsgálva a talaj szerkezetének, tápanyagtartalmának, illetve a felnövő növényállomány fejlődésének változását. Az utóbbi évtizedekben a gazdálkodók által elhanyagolt téma, a rendelkezésre álló csekély szakirodalom és a romló talajminőség indokolta kutatásomat, célom a fenntartható művelés szempontjából is előnyösnek minősülő talajba keverésre irányítani a figyelmet.
A növénytermesztési melléktermékek (napraforgószár- és tányér, kukoricaszár, szalma) talajba történő visszaforgatása több szempontból is jótékony hatással bír a talaj állapotára, a rajta felnevelt kultúra fejlődésére, annak mennyiségi mutatóira. A talajon hagyott és nem felbálázott szalma, a nagy mennyiségű növényi maradvány elsősorban takaró hatásának köszönhetően csökkenti az aszálykárt, véd a hő és a kiszáradás ellen, kedvezőbb vízgazdálkodást tesz lehetővé, ami a gyakorlatban például mulcshagyó technológiával valósítható meg. Ezen felül képes pótolni a talaj tápanyagkészletét, elősegíti a morzsaképződést, gátolja az eróziót, illetve az általa megnövekedett szervesanyag-tartalom elősegíti az erősebb, ellenállóbb növényállomány létrehozását. Ezáltal a növényi maradványok közvetve kihatnak a zöldtömeg mennyiségére, a gyomosodás csökkentésére, a termés mennyiségének növelésére és minőségének változására. Ezek alátámasztására saját gazdaságban folyt kísérlet 8 ha-on napraforgó maradvány bedolgozásával kukorica kultúra alá, illetve 6 ha-on kukorica maradvánnyal napraforgó kultúra alá. Eltérő művelési módokkal, illetve trágyázással kezelt parcellákon vizsgáltam a felmerülő különbségeket. A 2013/2014-es gazdasági év folyamán rendszeres növénynaplózást végeztem az alábbiakra kitérve: növénymagasság, levélhossz, levélszélesség, kukorica esetében csőszám és csőhossz, napraforgóéban pedig tányérátmérő. Ezen felül talajminta-vételezés történt a gazdasági év elején, valamint a végén, amit később akkreditált laborban szűkített vizsgálattal értékeltek ki.
A növénynaplózásból származó adatok statisztikai elemzése, akkreditált laborból származó talaj- és terményvizsgálat adták a kutatásom eredményeit. Következtetésként levonható, hogy a növényi zöldtömegre, valamint a termény mennyiségére pozitív hatással bírt a leforgatott növényi maradvány. A talajvizsgálat a humusztartalom növekedéséről, a minőség javulásáról tanúskodott, noha a tápanyagtartalom valamelyest csökkent.




